**Ciudad Bolívar** (bivša Angostura) je glavni grad venecuelanske savezne države Bolívar, i velika riječna luka od 354.900 stanovnika.

Geografija i klima
------------------

Ciudad Bolívar je udaljen 592 km jugoistočno od glavnog grada države Caracasa, i 108 km zapadno od industrijskog centra Ciudad Guayane. Ciudad Bolívar leži na brežuljku na južnoj (desnoj) obali rijeke Orinoco, na nadmorskoj visini od 26 do 75 m, s druge strane rijeke nalazi se grad Soledad. 

Grad ima Tropsku monsunsku klimu, sa dva godišnja doba koja se između sebe ne razlikuju po temperaturi nego po količini oborina. Prosječna godišnja temperatura je 29 °C. Kišna sezona (zima) traje od aprila do oktobra ili novembra, a suha sezona (ljeto) od novembra do marta ili aprila.

Historija
---------

Katedrala i promenada *Paseo Orinoco* noću
Ciudad Bolívar ima veliku važnost za Venecuelce kao grad muzej venecuelske historije.

Grad je osnovan 1764. kao **San Tomás de la Nueva Guayana de la Angostura**. Angostura je igrala važnu ulogu za Bolivarove revolucije, tu su se odigrale mnoge bitke u borbi za nezavisnost od španjolske kolonijalne vlasti. Angostura je bila jedan od prvih oslobođenih gradova, koju je Simon Bolivar - 1818. proglasio privremenim glavnim gradom novoosnovane republike. U gradu su štampane prve venecuelanske novine El Correo del Orinoco, u kući gdje se nalazila redakcija danas je Muzej Bolivar, koji osim memorablija vezanih uz novine ima i djela mnogih venecuelanskih umjetnika poput Tita Salasa, Lopeza Mendeza, Marisol Escobara, Alejandra Otera, Cruz Dieza, Alirio Palaciosa i Hector Polea, kao i kolekciju predkolumbovske umjetnosti indijanaca.

Zbog svega toga je grad nakon oslobođenja 1846. promjenio ime u Ciudad Bolívar, u čast svog osloboditelja Simona Bolivara. Grad je bio poznat po proizvodnji gorkog likera - Angostura, koji se proizvodio dodavanjem kore, lokalnih drva. Taj napitak, kom su pripisivali i ljekovita svojstva, smješao je Bolivarov pruski liječnik 1824. Liker se proizvodio u Ciudad Bolívaru do 1875. tad je zbog političke nestabilnosti u Venezueli, proizvodnja preseljena u Port of Spain na Trinidadu.

Znamenitosti
------------

Pogled na grad iz aviona
Najveća znamenitost grada je Bolivarov trg, na kom se nalazi historijska zgrada Kongresa iz Angosture, katedrala, biskupski dvor i guvernerova palača iz kolonijalnih vremena (danas gradska vijećnica). Na kolonijalna vremena podsjeća i Utvrda Zamuro (El Fortin Zamuro) koja je igrala važnu ulogu u revolucionarnim zbivanjima 1903.

Ciudad Bolívar je 1972. otvorio muzej posvećen svom velikom sugrađanu slavnom kiparu kinetičkih objekata Jesúsu Rafaelu Sotu koji je svoju karijeru napravio u Sjedinjenim Američkim Državama. Jedna od novih atrakcija grada je impozantni viseći most Angostura, preko Orinoca koji tu ima 1,6 km.

U gradu djeluje i Univerzitet Istoka (Universidad de Oriente) od 1960-ih s fakultetima geologije, rudarstva i medicine.

Privreda i transport
--------------------

Ciudad Bolívar je centar poljoprivredno - stočarskog kraja, i odavno trgovački centar regije Llanos, velike slabo naseljene savane koju oplakuje Orinoco, uz koji je smještena i gotova sva ekonomska aktivnost u regiji. Od svih luka na Orinocu u regiji, najveća je u Ciudad Bolívaru, udaljena 420 km od delte, do koje mogu doploviti i prekooceanski brodovi. Iz luke se izvozi zlato, dijamanti, goveda, konji, koža i drvena građa.

Veliki zahvat za grad i državu bila je izgradnja prvog mosta preko Orinoca - Angostura, koji je dovršen 1967. Njime je omogućena lakša veza sa nizvodnim gradom i velikim industrijskim centrom Ciudad Guayanom i regijom Gvajana.

Grad ima i aerodrom *Tomás de Heres* (IATA kod: CBL, ICAO kod: SVCB) sa vezama prema svim većim gradovima u zemlji.

Izvori
------

1. 1 2 3 4 5 6 7 8 9  „*Ciudad Bolívar*" (engleski). Encyclopedia Britannica. Pristupljeno 12. 9. 2012.
2. 1 2  „*VENEZUELA: Major Cities*" (engleski). Citypopulationde. Pristupljeno 12. 9. 2012.
3. 1 2 3 4 5 6 7  „*Bolívar City*" (španjolski). Venezuelatuya. Pristupljeno 12. 9. 2012.

Vanjske veze
------------

***Ciudad Bolívar*** na Wikimedijinoj ostavi

* *Ciudad Bolívar* na portalu Encyclopedia Britannica (`en`)
* *Ciudad Bolívar* na portalu Venezuelatuya (`es`)

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 145137622
* LCCN: n83181980
* GND: 4122674-4
* BNF: cb124783606 (podaci)

 |